KOMISIJOS ATASKAITA EUROPOS PARLAMENTUI IR TARYBAI

dėl 2013 m. valstybių narių pateiktų fiskalinių duomenų kokybės

TURINYS

1........... Pagrindiniai faktai......................................................................................................... 3

2........... Pagrindiniai faktai apie 2013 m. valdžios sektoriaus biudžeto deficito ir skolos duomenis 3

2.1........ Savalaikiškumas, patikimumas ir išsamumas................................................................ 3

2.1.1..... Savalaikiškumas............................................................................................................ 3

2.1.2..... Patikimumas.................................................................................................................. 4

2.1.3..... Lentelių išsamumas ir pagrindžiamoji informacija........................................................ 4

2.1.4..... Papildomos lentelės, susijusios su finansų krize........................................................... 5

2.1.5..... Tarpvalstybinio skolinimo klausimynas........................................................................ 6

2.2........ Sąskaitų rengimo taisyklių laikymasis ir statistinių duomenų nuoseklumas................. 6

2.2.1..... Dalijimasis informacija ir paaiškinimai.......................................................................... 6

2.2.2..... Dialogas ir metodiniai vizitai........................................................................................ 7

2.2.3..... Konkrečios Eurostato rekomendacijos......................................................................... 7

2.2.4..... Naujausi metodiniai klausimai...................................................................................... 8

2.2.5..... Derėjimas su pagrindžiančiomis valdžios sektoriaus sąskaitomis................................. 9

2.3........ Skelbimas.................................................................................................................... 10

2.3.1..... Pagrindinių duomenų ir išsamių duomenų teikimo lentelių skelbimas....................... 10

2.3.2..... Išlygos dėl duomenų kokybės.................................................................................... 10

2.3.3..... Pateiktų duomenų koregavimas.................................................................................. 11

2.3.4..... Metaduomenų skelbimas (aprašai).............................................................................. 11

3........... Išvados........................................................................................................................ 11

1. Pagrindiniai faktai

Tarybos reglamento (EB) Nr. 479/2009 dėl Europos bendrijos steigimo sutarties priede pateikto Protokolo dėl perviršinio deficito procedūros (PDP) taikymo[1] (su pakeitimais, padarytais Reglamentu (EB) Nr. 679/2010) 8 straipsnio 3 dalyje reikalaujama, kad Komisija (Eurostatas) (toliau – Eurostatas) Europos Parlamentui ir Tarybai reguliariai teiktų valstybių narių pateiktų faktinių duomenų kokybės ataskaitas. Šioje metinėje ataskaitoje pateikiamas bendras savalaikiškumo, patikimumo, išsamumo, atitikties apskaitos taisyklėms ir nuoseklumo vertinimas. Ankstesnę ataskaitą (dėl 2012 m. pranešimų) Komisija priėmė 2013 m. vasario 20 d.[2]

Eurostatas reguliariai vertina valstybių narių pateiktų faktinių duomenų ir juos pagrindžiančių valdžios sektoriaus sąskaitų, parengtų remiantis 1996 m. birželio 25 d. Tarybos reglamentu (EB) Nr. 2223/96 dėl Europos nacionalinių ir regioninių sąskaitų sistemos Bendrijoje (1995 m. ESS), kokybę[3]. Vertinant daugiausia dėmesio skiriama veiksniams, kuriais galima paaiškinti valdžios sektoriaus deficitą ar perteklių ir valdžios sektoriaus skolos pokytį. Valstybės narės siunčia šią informaciją Eurostatui du kartus per metus. Taip pat teikiama papildomos informacijos, kaip antai „Klausimynas dėl pranešimų pagal PDP lentelių“, „Papildoma finansų krizei skirta lentelė“ ir dvišaliai valstybių narių paaiškinimai. Eurostatas taip pat palaiko nuolatinį dialogą su valstybėmis narėmis, rengdamas reguliarius vizitus PDP klausimais.

Ši ataskaita pagrįsta 2013 m. PDP duomenų teikimo pagrindiniais nustatytais faktais ir išvadomis, daugiausia dėmesio skiriant naujausiems 2013 m. spalio mėn. pateiktiems duomenims. Prireikus šie duomenys lyginami su 2013 m. balandžio mėn. ir 2012 m. pateiktais duomenimis.

2. Pagrindiniai faktai apie 2013 m. valdžios sektoriaus biudžeto deficito ir skolos duomenis

2.1. Savalaikiškumas, patikimumas ir išsamumas

2.1.1. Savalaikiškumas

Du kartus per metus – iki balandžio 1 d. ir spalio 1 d. – valstybės narės privalo pateikti Eurostatui faktinius ir numatomus PDP duomenis[4]. 2013 m. pateikti 2009–2012 m. laikotarpio PDP duomenys. 2013 m. duomenys yra nacionalinių valdžios institucijų numatyti duomenys, o 2009–2012 m. duomenys – faktiniai (t. y. galutiniai, pusiau galutiniai, laikinieji ar apskaičiuotieji). Pagal Reglamento (EB) Nr. 479/2009 8 straipsnio 1 dalį Eurostatas vertina valstybių narių pateiktus faktinius, o ne numatomus duomenis. .

Paprastai duomenų teikimo terminų laikomasi tinkamai. 2013 m. abu kartus visos valstybės narės pateikė savo faktinius PDP duomenis anksčiau teisės aktais nustatyto termino. 2013 m. spalio mėn. pirmą kartą duomenis pateikė Kroatija. Kalbant apie numatomus duomenis, 2013 m. spalio mėn. duomenų teikimo terminui kai kurios šalys numatomus 2013 m. duomenis pateikė vėliau.

2.1.2. Patikimumas

2013 m. balandžio–spalio mėn. pranešimų duomenys daugiausia buvo tikslinami dėl duomenų šaltinių atnaujinimo ir metodinių pokyčių, kaip antai tam tikrų sandorių klasifikacijos pakeitimo. Kaip įprasta, balandžio–spalio mėn. skolos duomenys buvo tikslinami mažiau nei deficito duomenys.

Daugiausia deficito duomenis tikslino Graikija ir Airija. 2013 m. balandžio–spalio mėn. laikotarpiu 2012 m. PDP pranešimuose Graikija sumažino deficito duomenis dėl turimų patikrintų duomenų apie Graikijos finansinio stabilumo fondo (HFSF) susigrąžintinas sumas bankų pertvarkymo atvejais. 2009 m. Airijos deficito duomenys sumažinti daugiausia dėl to, kad buvo įtraukti išsamesni balanso duomenys, susiję su vyriausybės padalinių pajamomis ir (arba) išlaidomis. 2012 m. Airijos deficito duomenų padidėjimą lėmė pasikeitęs universaliosios mobiliųjų telekomunikacijų sistemos (UMTS) licencijos pardavimo įrašymo į sąskaitas laikas ir atnaujinti duomenų, susijusių su mokesčiais, vyriausybės padalinių ir nacionalinio sveikatos priežiūros paslaugų teikėjo pajamomis ir (arba) išlaidomis, šaltiniai.

Skolos duomenis balandžio–spalio mėn. laikotarpiu daugiausia tikslino Čekija, Danija ir Portugalija. Čekijos pateikti 2009–2012 m. skolos duomenys padidėjo patikslinus apdraustų skolos priemonių, išreikštų užsienio valiuta, vertinimą. 2012 m. Danijos skolos duomenys sumažėjo atnaujinus duomenų, susijusių su centrinės ir vietos valdžios vienetais ir socialinės apsaugos fondais, šaltinius. Portugalijos pateikti skolos duomenys padidėjo pakeitus vieno valdžios sektoriaus vieneto Madeiros regione klasifikaciją ir perklasifikavus kai kuriuos viešųjų bendrovių valstybei mokamus išankstinius mokėjimus į paskolas.

Balandžio–spalio mėn. gerokai patikslinti 2009, 2011 ir 2012 m. Estijos ir 2009–2012 m. Liuksemburgo BVP duomenys.

Kalbant apie pranešimo laikotarpiu patikslintus duomenis, dauguma valstybių narių patikslino savo pateiktus duomenis po to, kai jie buvo pirmą kartą pateikti 2013 m. spalio mėn. 18 šalys atsiuntė 30 patikslintus duomenų rinkinius, o 2013 m. balandžio mėn. 24 šalys pateikė 46 patikslintus duomenų rinkinius. Daugeliu atveju valstybės narės duomenis tikslino atsižvelgdamos į komentarus, techninius klausimus arba Eurostato pastabas ir dažniausiai siuntė trūkstamus duomenis, taisė technines klaidas, vidaus nenuoseklumus, tikslino pranešimų lentelių arba susijusių klausimynų duomenis arba taisė neteisingus įrašus lentelėse.

Dėl patikslintų duomenų rinkinių 2013 m. pranešimo laikotarpio deficito ir skolos lygiai smarkiai nepasikeitė, palyginti su valstybių narių pradžioje atsiųstais duomenimis, išskyrus spalio mėn. duomenų teikimą, kai Kroatijos ir Airijos deficito skaičiai patikslinti +0,2 procentinio punkto BVP per pranešimo laikotarpį.

2.1.3. Lentelių išsamumas ir pagrindžiamoji informacija

Duomenų teikimo lenteles pildyti teisiškai privaloma, nes tik remdamasis teisingai užpildytomis lentelėmis Eurostatas gali tinkamai vertinti duomenų kokybę. Reglamento (EB) Nr. 479/2009 su pakeitimais 8 straipsnio 2 dalyje nustatyta, kad valstybės narės Eurostatui privalo teikti reikiamą statistinę informaciją, kuri „visų pirma yra:

a) nacionalinių sąskaitų duomenys;

b) aprašai;

c) pranešimai pagal PDP lenteles;

d) su pranešimais susiję papildomi klausimynai ir paaiškinimai.“

Yra keturios pagrindinės pranešimo pagal PDP lentelės. 1–3 PDP lenteles teisiškai privaloma pateikti, o dėl 4-tosios PDP lentelės duomenų teikimo valstybės narės susitarė[5]. 1 ir 2A (centrinė valdžia) lentelės susijusios su 2009–2013 m., o kitos lentelės susijusios su 2009–2012 m. laikotarpiu[6].

Dauguma valstybių narių užpildė visas pranešimo pagal PDP lenteles[7]. 2013 m. spalio mėn. teikdamos duomenis pranešimo pagal PDP 2-osiose lentelėse visos valstybės narės išsamiai nurodė einamojo likučio ir pertekliaus arba deficito pagal PDP visuose subsektoriuose ryšį. Laikoma, kad Jungtinėje Karalystėje einamasis likutis nustatytas pagal 1995 m. ESS. Todėl pranešta apie labai nedidelius patikslinimus, kuriais siekiama paversti einamąjį likutį į perteklių arba deficitą pagal ESS. Kai kurios kitos šalys taip pat praneša tik apie ribotą pereinamųjų eilučių skaičių.

Ne visos valstybės narės pateikė išsamų 3-iosios PDP lentelės duomenų suskirstymą. Konkrečiai, daug kur trūksta išsamios informacijos apie paskolas ir nuosavybės priemones. Be to, kelios šalys dažnai nurodo, kad statistinių neatitikimų nėra, o tai paprastai reiškia, kad neatitikimai neteisingai įtraukti į kategoriją „kitos gautinos / mokėtinos sumos“.

Nepaisant kai kurių valstybių narių pažangos, bendra 4-tosios PDP lentelės aprėptis daugeliu atvejų tebėra netinkama. Visų pirma kelios šalys neteikia išsamių prekybos kreditų ir išankstinių mokėjimų įsipareigojimų likučio duomenų.

PDP lentelės galėtų būti pildomos išsamiau. Tačiau manoma, kad likusios problemos greičiausiai neturės didelio poveikio duomenų kokybei.

Visos valstybės narės atsakė į „Klausimyno dėl pranešimo lentelių“ klausimus[8]. Atsakymų aprėptis ir kokybė, palyginti su ankstesniais metais, toliau gerėjo, tačiau vis dar reikia daryti pažangą, nes kai kurios šalys nepateikė visų klausimyne prašomų duomenų. Tai visų pirma centrinės valdžios reikalavimų ir skolų anuliavimo duomenys, kitų gautinų / mokėtinų sumų suskirstymas, valstybės garantijų įrašymas į sąskaitas (daugiausia apima vietos valdžios institucijų subsektorių) ir kapitalo injekcijų duomenys.

2.1.4. Papildomos lentelės, susijusios su finansų krize

Nuo 2009 m. liepos 15 d. Eurostatas papildomoje lentelėje renka finansų krizės duomenis. Pirmoje papildomos lentelės dalyje pateikti duomenys apie sandorius, kurie buvo įtraukti į valdžios sektoriaus pajamų ir išlaidų sąskaitą ir darė faktinį poveikį PDP deficitui arba pertekliui. 2 papildomos lentelės dalis susijusi su duomenimis apie finansinio turto ir įsipareigojimų likučius, susijusius su parama finansų įstaigoms. Joje skiriama veikla, kuri faktiškai darė poveikį valdžios sektoriaus įsipareigojimams (įtrauktiems į valdžios sektoriaus skolą) ir veikla, kuri gali daryti poveikį valdžios sektoriaus įsipareigojimams ateityje, bet šiuo metu laikoma priklausoma nuo būsimų įvykių (neįtrauktų į valdžios sektoriaus skolą). Šiose lentelėse nurodomi valstybės veiksmai tiesiogiai susiję su parama finansų įstaigoms. Paramos priemonės ne finansų įstaigoms arba bendros ekonominės paramos priemonės neįtrauktos.

2013 m. surinkti duomenys susiję su 2007–2012 m. Visos valstybės narės, išskyrus aštuonias (Bulgariją, Čekiją, Estiją, Kroatiją, Maltą, Lenkiją, Rumuniją ir Slovakiją) pranešė, kad 2007–2012 m. vyriausybė ėmėsi įvairių su finansų krize susijusių veiksmų. Eurostatas kartu su PDP pranešimais spaudai paskelbė pranešimą, kuriame nagrinėjami šie duomenys[9].

2.1.5. Tarpvalstybinio skolinimo klausimynas

Valstybės narės taip pat teikia duomenis apie dvišalį tarpvalstybinį skolinimą, kuris paprastai vykdomas pagal programas. PDP pranešime spaudai pateikiama ši informacija, taip pat informacija apie tarpvalstybinį skolinimą naudojantis Europos finansinio stabilumo fondu (EFSF), kuria remiantis galima nagrinėti valstybių narių teikiamas paskolas kitoms valstybėms narėms (2012 m. daugiausia Graikijai, Airijai ir Portugalijai) jų vykdomiems veiksmams remti.

Dėl finansų krizės toks dvišalis tarpvalstybinis skolinimas ir tarpvalstybinis skolinimas naudojantis EFSF gerokai padidėjo. Jis išskaičiuojamas iš suvestinių ES-28 ir euro zonos skolos pagal Mastrichto kriterijus rodiklių[10], kadangi abu rodikliai yra pateikiami konsoliduotai. Dėl šio konsolidavimo suvestiniai ES-28 ir euro zonos rodikliai neatitinka aritmetinės valstybių narių skolos sumos (t. y. siekiant išvengti dvigubos apskaitos minėtas tarpvalstybinis skolinimas neįtraukiamas).

Todėl į pateiktus 2011 ir 2012 m. valstybių narių duomenis įtrauktos su EFSF susijusios sumos.

2.2. Sąskaitų rengimo taisyklių laikymasis ir statistinių duomenų nuoseklumas

2.2.1. Dalijimasis informacija ir paaiškinimai

Per pranešimo laikotarpį nuo spalio 1 d., paskutinės duomenų teikimo dienos, iki 2013 m. spalio 21 d., kai duomenys buvo paskelbti, Eurostatas kreipėsi į visų valstybių narių nacionalines statistikos institucijas prašydamas pateikti išsamesnės informacijos ir paaiškinti konkrečių sandorių traukimo į sąskaitas taisyklių taikymą. Eurostatas ir nacionalinės valdžios institucijos aktyviai susirašinėjo šiuo klausimu. Pirmas prašymų pateikti paaiškinimus paketas visoms šalims nusiųstas prieš spalio 4 d. Antrasis prašymų paketas nusiųstas 23 šalims, trečiasis – 11 šalių. Ketvirtasis prašymų pateikti paaiškinimus paketas buvo išsiųstas keturioms valstybėms narėms. Kai kurių šalių Eurostatas prašė atsiųsti patikslintas pranešimų lenteles[11].

2.2.2. Dialogas ir metodiniai vizitai

Reglamente (EB) Nr. 479/2009 su pakeitimais numatytas dialogas ir metodiniai vizitai. Dialogo vizitai, ypač vadinamieji institucijų dialogo vizitai[12], į valstybes nares rengiami reguliariai, siekiant peržiūrėti pateiktus duomenis, išnagrinėti metodinius klausimus, aptarti statistinius šaltinius ir procesus bei įvertinti atitinkamų apskaitos taisyklių laikymąsi, pvz., valdžios sektoriaus atskyrimą, duomenų įrašymo į sąskaitas laiką ir valdžios sektoriaus sandorių ir įsipareigojimų klasifikavimą.

Jei kyla konkretus svarbus su valstybe nare susijęs klausimas, kurį galima išspręsti tik susitikus su susijusiomis valdžios institucijomis, taikant sutrumpintą procedūrą surengiamas ad hoc vizitas valstybėje narėje.

2013 m. PDP dialogo vizitų Eurostatas vyko į šias šalis: Ispaniją (sausio 24–25 d.), Jungtinę Karalystę (sausio 24–25 d.), Italiją (vasario 4–5 d.), Estiją (vasario 27–28 d.), Lenkiją (institucijų dialogo vizitas kovo 6–8 d.), Graikiją (kovo 20–21 d.), Liuksemburgą (gegužės 15 d.), Švediją (birželio 4–5 d.), Vokietiją (institucijų dialogo vizitai birželio 18–21 d. ir spalio 22–25 d.), Rumuniją (birželio 19–20 d.), Lenkiją (liepos 8–9 d.), Rumuniją (papildomas institucijų dialogo vizitas rugpjūčio 28–30 d.), Slovėniją (rugsėjo 12–13 d.), Graikiją (rugsėjo 24–25 d.), Suomiją (lapkričio 18–19 d.), Nyderlandus (lapkričio 26 d.), Slovėniją (institucijų dialogo vizitas lapkričio 27–29 d.) ir Slovakiją (lapkričio 28–29 d.). Be to, 2013 m. surengti ad hoc vizitai į Kroatiją (kovo 14–15 d.) ir Ispaniją (kovo 20–21 d. ir rugsėjo 26–27 d.). 2013 m. balandžio 8–9 d. Eurostatas surengė pasirengimo įsivesti eurą vizitą į Latviją, o birželio 26–27 d. – pasirengimo narystei vizitą į Kroatiją.

Vizitų metu aptarti šie klausimai: valdžios sektoriui priskiriamų arba nepriskiriamų vienetų klasifikavimas (pvz., susijusių su viešuoju transportu, viešosiomis bendrovėmis, televizija ir radiju, ligoninėmis ir universitetais), kapitalo injekcijos, viešojo ir privačiojo sektorių partnerystės, subsidijos iš ES biudžeto, garantijų įrašymas į sąskaitas ir bendras aukštesnio lygmens duomenų srautų kokybės valdymas. Kiekvieno dialogo vizito metu nustatyti galutiniai faktai, įskaitant sutartų veiksmų aprašą ir jo būklę, siunčiami Ekonomikos ir finansų komitetui ir skelbiami Eurostato svetainėje. Įgyvendinus šiuos veiksmus duomenų kokybė ilgainiui ima gerėti.

Metodiniai vizitai organizuojami tik tuomet, jei Eurostatas nustato didelę riziką arba duomenų kokybės problemų, ypač susijusių su metodais, sąvokomis ar taikomais klasifikatoriais. 2013 m. metodinių vizitų nesurengta.

2.2.3. Konkrečios Eurostato rekomendacijos

Valstybės narės reguliariai kreipiasi į Eurostatą konsultacijų įvairiais nacionalinių sąskaitų rengimo klausimais, susijusiais su numatomais ar jau atliktais veiksmais. Eurostatas teikia rekomendacijas vadovaudamasis galiojančiomis gairėmis. Eurostatas, laikydamasis Reglamente (EB) Nr. 479/2009 su pakeitimais nustatytų skaidrumo reikalavimų, skelbia rekomendacijas[13], jei susijusi valstybė narė tam neprieštarauja. 2013 m. Eurostatas paskelbė šias rekomendacijas: dėl Anglijos Banko turto įsigijimo priemonės fondo (BEAPFF) ir srautų tarp Anglijos Banko ir Karališkojo iždo traktavimo įrašant į sąskaitas (Jungtinė Karalystė), koncesijos pardavimo prieš privatizavimą statistinio traktavimo (Portugalija), Dexia Group rekapitalizavimo (Belgija), turto, gauto restruktūrizavus bankų sistemą, valdymo bendrovės (Sociedad de activos de Restructuracion, SAREB) klasifikavimo (Ispanija), finansinių patikslinimų, susijusių su ES fondais pagal Reglamento Nr. 1083/2006 100 straipsnio 1 dalį, įrašymo į sąskaitas (Rumunija), 15 metų trukmės judriojo telefono ryšio dažnių koncesijos statistinio traktavimo (Vengrija), LAK Invest nekilnojamojo turto sandorio Flandrijos regione traktavimo (Belgija), IABF garantijos mokesčio įrašymo į sąskaitas (Nyderlandai), grąžintų mokesčių, piniginių nuobaudų ir tarpinių išmokų traktavimo Karališkojo mokesčių ir muitų inspekcijos mokesčių byloje (Jungtinė Karalystė), panaikintų mokėtinų sumų, susijusių su nuobaudomis ir baudomis, kurias CFR Cai Ferate turi sumokėti privatiems energijos tiekėjams, įrašymo į sąskaitas (Rumunija) ir MyCSP Ltd. statistinio klasifikavimo (Jungtinė Karalystė).

2.2.4. Naujausi metodiniai klausimai

Kaip įprasta, Eurostatas įvertino tinkamą 1995 m. ESS taisyklių taikymą, visų pirma atsižvelgdamas į naujausius savo sprendimus pagal Reglamento (EB) Nr. 479/2009 10 straipsnio 2 dalį. Šie sprendimai yra įtraukti į valdžios sektoriaus biudžeto deficito ir skolos vadovą (Manual on Government Deficit and Debt, MGDD), kurio naujausia redakcija paskelbta 2013 m. vasario mėn.[14] Į naująją redakciją įtraukti trys nauji skyriai, dėl kurių surengtos Pinigų, finansų ir mokėjimų balanso statistikos komiteto konsultacijos: Europos subjektai, susiję su Europos valstybių skolų krize (EFSF ir ESM), lengvatinės paskolos ir valstybės lengvatinių paskolų pardavimas trečiosioms šalims ir leidimai prekiauti apyvartiniais taršos leidimais. Nedideli patikslinimai buvo įtraukti ir į kitus MGDD skyrius.

Po 2013 m. liepos mėn. įvykusio paskutinio (ketvirtojo) darbo grupės, kurios tikslas – pritaikyti dabartinį MGDD prie naujos 2010 m. ESS, susitikimo 2013 m. rugpjūčio mėn. užbaigtas ir valstybėms narėms pateiktas MGDD projektas, pritaikytas prie 2010 m. ESS metodų.

2013 m. sausio mėn. Eurostatas paskelbė sprendimą dėl statistinės lengvatinių paskolų apskaitos (The statistical recording of low interest rate loans)[15] ir, po to, kai buvo paskelbtos galutinės ESM savybės, sprendimą dėl statistinio Europos stabilumo mechanizmo klasifikatoriaus (Statistical classification of the European Stability Mechanism)[16].

Kadangi reikėjo papildomai paaiškinti kriterijus, susijusius su valdžios kapitalo injekcijų į bankus klasifikavimu, ypač tais atvejais, kai subjektai pasitraukia iš rinkos, 2013 m. kovo mėn. Eurostatas paskelbė sprendimą dėl kriterijų, taikomų valdžios kapitalo injekcijų į bankus įrašymui į sąskaitas, paaiškinimo (Clarification of the criteria for the recording of government capital injections into banks)[17].

2013 m. liepos mėn. Eurostatas paskelbė sprendimą dėl su PDP susijusio klausimyno priedo dėl neapibrėžtųjų įsipareigojimų ir galimų prievolių (Supplement on contingent liabilities and potential obligations to the EDP related questionnaire), paskelbimo[18]. Į naująjį klausimyną, kuris paskelbtas pagal 2011 m. lapkričio 8 d. Tarybos direktyvą 2011/85/ES dėl reikalavimų valstybių narių biudžeto sistemoms[19], įtrauktos garantijų lentelės, nebalansinė viešojo ir privačiojo sektorių partnerystė (PPP) ir neveiksnios paskolos. Pirmuosius duomenis Eurostatas paskelbs 2015 m. sausio mėn., kartu su duomenimis apie visus valdžios sektoriaus kontroliuojamų vienetų, kurie klasifikuojami kaip nepriklausantys valdžios sektoriui, įsipareigojimus.

Kadangi Pinigų, finansų ir mokėjimų balanso statistikos komiteto konsultacijose šis klausimas nebuvo išspręstas, 2013 m. lapkričio mėn. Eurostatas paskelbė sprendimą dėl į balansą neįtrauktų pensinių įsipareigojimų perkėlimo valdžios sektoriui pagal 2010 m. ESS (Unbalanced transfers of pension obligations to the government under ESA 2010) įrašymo į sąskaitas.

2013 m. sausio mėn. Eurostatas savo svetainėje paskelbė PDP procedūrų aprašą. Šio dokumento tikslas – aprašyti procedūras ir principus, kuriuos Eurostatas taiko tikrindamas PDP duomenis.

2.2.5. Derėjimas su pagrindžiančiomis valdžios sektoriaus sąskaitomis

Reglamentu (EB) Nr. 479/2009 su pakeitimais nustatyti pranešimo terminai (balandžio 1 d. ir spalio 1 d.) buvo numatyti siekiant užtikrinti nuoseklumą su pagrindžiančiomis metų ir ketvirčio valdžios sektoriaus sąskaitomis, kaip pranešama įvairiose 1995 m. ESS pranešimų lentelėse Eurostatui. Eurostatas sistemingai analizuoja pranešimų pagal PDP derėjimą su pagrindžiančiomis valdžios sektoriaus sąskaitomis. Pavyzdžiui, visos valdžios sektoriaus išlaidos ir pajamos turėtų atitikti pateiktus deficito duomenis.

Bendra PDP duomenų atitiktis pagal 1995 m. ESS pateiktoms valdžios sektoriaus sąskaitoms pastaraisiais metais pagerėjo, nors nefinansinių duomenų atitiktis tebėra geresnė nei finansinių. Kalbant apie 2013 m. spalio mėn. pateiktus duomenis, PDP duomenų ir 2–25 ESS lentelių (metiniu ir ketvirtiniu lygmeniu) nefinansiniai duomenys ir ketvirtiniai valdžios sektoriaus skolos duomenys (28 ESS lentelė) visiškai atitiko vieni kitus. Tačiau vis dar reikia, kad valstybės narės užtikrintų geresnę PDP ir ESS lentelių finansinių duomenų atitiktį. Pastebėta 2013 m. spalio mėn. šešių valstybių narių pateiktų PDP duomenų ir ketvirtinių finansinių sąskaitų neatitikimų, o daugiau kaip trečdalio valstybių narių prekybos kreditų ir išankstinių mokėjimų įsipareigojimų visumos PDP duomenys neatitiko ESS metinių finansinių sąskaitų.

2.3. Skelbimas

2.3.1. Pagrindinių duomenų ir išsamių duomenų teikimo lentelių skelbimas

Reglamento (EB) Nr. 479/2009 su pakeitimais 14 straipsnio 1 dalyje nustatyta, kad: „Per tris savaites po to, kai suėjo <…> duomenų pateikimo terminai <…>, Komisija (Eurostatas), pateikia faktinius duomenis apie valdžios sektoriaus deficitą ir skolą, kad būtų taikomas Protokolas dėl perviršinio deficito procedūros. Duomenys perduodami juos paskelbiant viešai.“

Duomenys apie valdžios sektoriaus deficitą ir skolą paskelbti 2013 m. balandžio 22 d.[20] ir spalio 21 d.[21] kartu su visomis duomenų lentelėmis, kurias pateikė valstybės narės. Nuo 2012 m. vasario mėn. apytiksliai T+115 dienų intervalu Eurostatas reguliariai skelbia spaudos pranešimus dėl valdžios sektoriaus skolos pagal Mastrichto kriterijus ketvirtinių duomenų. Nuo 2012 m. vasario mėn. Eurostatas skelbia statistikos santraukų (Statistics in Focus) leidinius, skirtus ketvirtiniam valdžios sektoriaus deficitui.

Savo svetainėje Eurostatas taip pat skelbia valdžios sektoriaus metinius ir ketvirtinius finansinius statistinius duomenis, kuriais grindžiami PDP duomenys, taip pat pranešimą apie atsargų ir srautų koregavimą[22]. Be to, Eurostatas skelbia valstybių narių pateiktą informaciją, susijusią su vyriausybių reagavimo į finansų krizę veiksmais[23], ir tarpvalstybinio skolinimo duomenis. Eurostatas taip pat skelbia pranešimą dėl prekybos kreditų ir išankstinių mokėjimų įsipareigojimų likučio[24].

Kaip nurodyta Reglamente (EB) Nr. 479/2009 su pakeitimais, valstybės narės turi skelbti faktinius deficito ir skolos duomenis. Visos valstybės narės skelbia deficito ir skolos skaičius nacionaliniu lygmeniu. Dauguma valstybių narių pranešė Eurostatui, kad jos skelbia visas duomenų lenteles. Penkios valstybės narės skelbia tik kai kurias duomenų lenteles, o viena valstybė narė (Prancūzija) nacionaliniu lygmeniu PDP lentelių neskelbia.

2.3.2. Išlygos dėl duomenų kokybės

Eurostatas nurodė išlygą dėl 2013 m. spalio mėn. PDP pranešime vienos valstybės narės pateiktų duomenų.

Austrija Eurostatas pareiškia išlygą dėl Austrijos pateiktų duomenų kokybės, atsižvelgdamas į netikrumą dėl Federalinės audito tarnybos Zalcburgo žemei skirtos ataskaitos, paskelbtos 2013 m. spalio 9 d., išvadų poveikio statistiniams duomenims. Ataskaitoje buvo nustatyta trūkumų, susijusių su Zalcburgo žemės finansų valdymu ir valdžios sektoriaus sąskaitų išsamumu. Audito statistinį poveikį PDP duomenims tiria Austrijos statistikos departamentas bendradarbiaudamas su Eurostatu, siekdami išaiškinti tikslų poveikį 2012 m. ir ankstesnių metų duomenims. Gali būti, kad, remiantis šiuo metu turima informacija, reikės padidinti valdžios sektoriaus skolą net iki pusės procento BVP ir atlikti daugiau neesminių valdžios sektoriaus deficito patikslinimų.

2.3.3. Pateiktų duomenų koregavimas

Eurostatas nekoregavo valstybių narių 2013 m. balandžio ir spalio mėn. PDP pranešimuose pateiktų duomenų.

2.3.4. Metaduomenų skelbimas (aprašai[25])

Reglamente (EB) Nr. 479/2009 su pakeitimais nurodyta, kad PDP aprašai priskiriami statistinei informacijai, kurią turi pateikti valstybės narės, kad Eurostatas patikrintų atitiktį 1995 m. ESS taisyklėms. Be to, jame nurodyta, kad šiuos aprašus privaloma paskelbti nacionaliniu lygiu. Eurostatas paskelbė visų valstybių narių, išskyrus Kroatiją, kuri prie ES prisijungė 2013 m. liepos 1 d., aprašus. Išskyrus Liuksemburgą ir Nyderlandus, visos valstybės narės pranešė, kad jos paskelbė savo PDP aprašus nacionaliniu lygiu.

2012 m. Eurostatas nustatė naują privalomą PDP aprašų formatą, dėl kurio reikėjo padaryti struktūrinių pokyčių ir teikti išsamesnę informaciją (pvz., kiek tai susiję su apskaičiavimo procedūromis, valdžios sektoriaus ribų nustatymu, konkrečiais sandoriais, kokybės valdymu, aukštesnio lygmens duomenų šaltiniais ir kt.). Naujus PDP aprašus Eurostatas paskelbs 2013 m. pabaigoje.

3. Išvados

Eurostatas pripažįsta, kad apskritai dabar teikiami nuoseklesni ir išsamesni duomenys. Tačiau lieka tam tikrų neišspręstų problemų ir valstybės narės turėtų aktyviau imtis veiksmų, kad pagerintų teikiamų prekybos kreditų duomenų aprėptį bei kokybę ir subnacionaliniu valdžios sektoriaus lygmeniu teikiamų duomenų išsamumą. Tai visų pirma taikytina Belgijai, Danijai, Vokietijai, Airijai, Graikijai, Prancūzijai, Kroatijai, Italijai, Kiprui, Maltai, Nyderlandams, Austrijai ir Jungtinei Karalystei.

2013 m. Eurostatas nurodė išlygą dėl 2013 m. spalio mėn. PDP pranešime Austrijos pateiktų duomenų.

Apskritai Eurostatas priėjo prie išvados, kad 2013 m. padaryta tolesnė pažanga gerinant fiskalinių duomenų teikimo kokybę. Apibendrinant, valstybės narės pateikė geresnės kokybės informacijos tiek PDP pranešimo lentelėse, tiek kituose susijusiuose statistinių duomenų rinkiniuose.

[1] OL L 145, 2009 6 10, p. 1.

[2] COM(2013) 88 final.

[3] OL L 310, 1996 11 30, p. 1.

[4] Reglamento (EB) Nr. 479/2009 su pakeitimais 3 straipsnio 1 ir 3 dalys.

[5] Žr. pareiškimus, įtrauktus į 1993 m. lapkričio 22 d. Tarybos posėdžio protokolą: https://webgate.ec.europa.eu/fpfis/mwikis/gfs/images/e/e7/Statements_9817.en93.pdf.

[6] Tarybos reglamente (EB) Nr. 479/2009 su pakeitimais nėra tiesiogiai reikalaujama pateikti kitų planuojamų duomenų PDP lentelėse, išskyrus 1 ir 2A lenteles.

[7] Valstybių narių pateiktas pranešimo pagal PDP lenteles galima rasti Eurostato interneto svetainėje. Žr. http://epp.eurostat.ec.europa.eu/portal/page/portal/government_finance_statistics/excessive_deficit/edp_notification_tables.

[8] Klausimyną sudaro trylika skirsnių, kuriuose prašoma pateikti kiekybinę ir kartais kokybinę kelių sričių informaciją, pvz., mokesčių ir socialinių įmokų sandorių bei sandorių su ES, karinės įrangos įsigijimo, valstybės garantijų, skolų anuliavimo, valstybės kapitalo injekcijų į viešąsias bendroves, viešojo ir privataus sektoriaus bendradarbiavimo ir pan.

[9] Žr. http://epp.eurostat.ec.europa.eu/portal/page/portal/government_finance_statistics/documents/Background_note_fin_crisis_Oct_2013_final.pdf.

[10] Pagal EB sutarties priede pateiktą Protokolą dėl perviršinio deficito procedūros taikymo valdžios sektoriaus skola yra nominaliąja verte išreikšta ir konsoliduota valdžios sektoriaus bendroji skola metų pabaigoje. Pagal Reglamentą (EB) Nr. 479/2009 su pakeitimais ją sudaro valiuta ir indėliai (AF.2), vertybiniai popieriai, išskyrus akcijas (AF.33), išskyrus išvestines finansines priemones (AF.34), ir paskolos (AF.4).

[11] Žr. 2.1 skirsnį.

[12] Įprastinių dialogo vizitų tikslas – įvertinti faktinius duomenis ir šaltinius, išnagrinėti metodinius klausimus ir įvertinti apskaitos taisyklių laikymąsi, o institucijų dialogo vizitai skirti pirminių viešojo sektoriaus apskaitos duomenų šaltinių kokybei ir duomenų teikimo procesui įvertinti.

[13] Žr. http://epp.eurostat.ec.europa.eu/portal/page/portal/government_finance_statistics/methodology/advice_member_states.

[14] Žr. http://epp.eurostat.ec.europa.eu/portal/page/portal/product_details/publication?p_product_code=KS-RA-13-001.

[15] Žr. http://epp.eurostat.ec.europa.eu/portal/page/portal/government_finance_statistics/documents/ESTAT-decision-low_inter_rate_loans-annex_2013-01-16.pdf.

[16] Žr. http://epp.eurostat.ec.europa.eu/portal/page/portal/government_finance_statistics/documents/Eurostat_Decision_on_ESM.pdf.

[17] Žr. http://epp.eurostat.ec.europa.eu/portal/page/portal/government_finance_statistics/documents/ESTAT-decision-Criteria_for_classif_of_gov_capital_injec.pdf.

[18] Žr. http://epp.eurostat.ec.europa.eu/portal/page/portal/government_finance_statistics/documents/ESTAT_decision-Suppl_on_conting_liab_EDP_Q.pdf.

[19] OL L 306, 2011 11 23, p. 41.

[20] Žr. http://epp.eurostat.ec.europa.eu/cache/ITY_PUBLIC/2-22042013-AP/EN/2-22042013-AP-EN.PDF.

[21] Žr. http://epp.eurostat.ec.europa.eu/cache/ITY_PUBLIC/2-21102013-AP/EN/2-21102013-AP-EN.PDF.

[22] Žr. http://epp.eurostat.ec.europa.eu/portal/page/portal/product_details/publication?p_product_code=STOCK_FLOW_2013_OCT.

[23] Žr. http://epp.eurostat.ec.europa.eu/portal/page/portal/government_finance_statistics/documents/Background_note_fin_crisis_Oct_2013_final.pdf.

[24] Žr. http://epp.eurostat.ec.europa.eu/portal/page/portal/government_finance_statistics/documents/Note_on_AF.71L-Oct_2013.pdf.

[25] Metodų, procedūrų ir šaltinių, naudotų skaičiuoti faktinius deficito ir skolos duomenis ir susijusias valdžios sektoriaus sąskaitas, aprašai.